Uppeldi og menntun - 16.02.2007 , Blaðsíða 40 40 JÁKVÆTT STARFSUMHVERF I KENNARA ? AUK IN V INNUGLEÐ I Maslach og félagar telja einnig að vitneskja um starfsumhverfisþættina sex og tengsl þeirra geti komið að gagni á annan hátt og ekki þurfi endilega að takast á við hvern þátt út af fyrir sig . Til dæmis sé hægt að takast á við aukið vinnuálag á jákvæðan hátt ef starfsmanni finnst það sem hann gerir skipta máli og fær góða umbun af ein - hverju tagi fyrir . Samkvæmt því er ekki nauðsynlegt að kenna fólki með beinum hætti að takast á við vinnuálagið , læra tímastjórnun og slökun eða draga úr verkefnum , heldur er þarna sett fram tillaga um þriðju leiðina , að vinna með hina starfsumhverf - isþættina . Það styður einnig hugmyndir um að fara þessa leið að stjórnunarþættirnir samskipti og samstaða hafa áhrif á tvo kulnunarþætti , tilfinningaþrot og hlutgerv - ingu . Spurningarnar sem settar eru fram í spurningalistanum snúast um upplýs - ingagjöf , hópkennd , hreinskiptni og kröfur til frammistöðu . Allt eru þetta atriði sem skólastjórnendur hafa mikil áhrif á . Umbun í starfi þarf til dæmis ekki endilega að kosta stjórnendur bein útgjöld , heldur er aldrei of mikil áhersla lögð á þá umbun starfsmanna sem felst í því að vel unnum verkefnum þeirra sé veitt athygli og þeir fái móralskan stuðning og uppörvun þegar á móti blæs . Það er ekki síst mikilvægt fyrir þá sem eru að stíga fyrstu skrefin í krefjandi starfi og að byrja að nota menntun sína að finna að starfsumhverfið haldi þétt utan um þá með stuðningi , leiðsögn og hvatningu á meðan þeir eru að safna reynslu . Stirð samskipti og skortur á stuðningi í starfi eru ein helsta uppspretta streitu og kulnunar ( Anna Þóra Baldursdóttir , 2003 ) . Hjá Maríu Steingrímsdóttur ( 2005 ) kemur fram að nýbrautskráðum kennurum finnst vinnuálag mikið og meira en þeir áttu von á . Kalla þeir eftir mun meiri leiðsögn á fyrsta starfsári sínu en þeir fá . Jafnframt telja þeir mikilvægt að fá endurgjöf á starf sitt , utan kennslu - stofunnar sem innan , en einkum kennsluna , þannig að fylgst sé með þeim að störfum inni í kennslustofunni , en það telja þeir bæði mjög lærdómsríkt og nauðsynlegt . Fram kemur að störf sem ekki tilheyra kennslunni með beinum hætti séu mun fjölþættari og tímafrekari en þeir höfðu reiknað með . Þeir kalla eftir þéttum stuðningi meðan þeir eru að fóta sig í starfi . Í rannsókninni ( Anna Þóra Baldursdóttir og Valgerður Magnúsdóttir , 2007 ) kom fram að erfiðleikar nemenda voru kennurum ofar í huga sem álagsþættir í starfi en verið hafði sex árum áður ( Anna Þóra Baldursdóttir , 2000 ) . Það er í samræmi við rannsóknir sem sýna að tilfinningalegir erfiðleikar barna fara vaxandi ( sjá t.d. Hrefna Ólafsdóttir , 2006 ) . Það hefur áhrif á daglegt starf kennara hvernig við þessum vanda er brugðist í þjóðfélaginu . Viðhorf sem ríkja í garð barna með hegðunarvandamál skipta einnig máli og í hvaða mæli tiltækum hegðunarmótandi aðferðum er beitt . Það fellur vissulega utan við skólakerfið sem slíkt , en skiptir eigi að síður mjög miklu máli fyrir starf kennara .